Martonvásár Város Önkormányzata 
Képviselő-testületének
 …./2026 (…….) önkormányzati rendelete 
a közterület-felügyeletről

/Szürke részek: a hatályos szabályozásból átvett elemek,
Zöld részek: tartalmilag, jogtechnikai okok miatt vagy az önálló ÖR miatt átvett ÚJ elemek,
Sárga részek: eldöntendő szabályozási tartalom./

[1] Martonvásár Város Önkormányzatának Képviselő-testülete e rendeletet azzal a céllal alkotja, hogy a város közigazgatási területén a közterületek rendjének, tisztaságának és rendeltetésszerű használatának, a közbiztonságnak és az önkormányzati vagyon védelmének biztosítása érdekében meghatározza a közterület-felügyelet szervezetének, a közterület-felügyelő jogállásának, feladatainak és intézkedési jogosultságainak helyi szabályait, továbbá biztosítsa a közösségi együttélés alapvető szabályairól szóló önkormányzati rendeletben foglalt kötelezettségek betartásának ellenőrzését és az azok megsértése esetén alkalmazandó jogkövetkezmények érvényesítését. 
[2] Martonvásár Város Önkormányzatának Képviselő-testülete Magyarország Alaptörvénye 32. cikk (2) bekezdése, a közterület-felügyeletről szóló 1999. évi LXIII. törvény 1. § (2) és (6) bekezdésében, 6. § (1) bekezdésében, 7. § (3) bekezdésében  kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 17. pontjában meghatározott feladatkörében eljárva, a következőket rendeli el:
I. Fejezet
Általános rendelkezések
1. A rendelet hatálya
1. § A rendelet hatálya Martonvásár város közigazgatási területére, valamint Martonvásár Város Önkormányzatának Közterület-felügyelőjére és az általa ezen minőségében végzett tevékenységére terjed ki.
2. Értelmező rendelkezések
2. § (1) E rendelet alkalmazása szempontjából:
a) helyszíni szemle: a közterület-felügyelő által a helyszínen lefolytatott, a tényállás tisztázására irányuló ellenőrzési cselekménye;
b) képfelvevő: a közterület-figyelő kamerarendszer részét képező, kép- és hangfelvétel készítésére alkalmas eszköz;
c) közterület: a közterület-felügyeletről szóló 1999. évi LXIII. törvény (a továbbiakban: Kftv.) 27. § a) pontjában meghatározott terület;
d) közterület-figyelő kamerarendszer: a közterületen, közbiztonsági és bűnmegelőzési céllal üzemeltetett, kép- és hangfelvétel rögzítésére alkalmas, rögzített vagy ideiglenesen telepített technikai rendszer;
e) tömegrendezvény: a gyülekezési jogról szóló törvény hatálya alá nem tartozó, közterületen tartott, nagyobb számú személy részvételével zajló rendezvény;
f) üzemképtelen jármű: a közúti közlekedés szabályairól szóló 1/1975. (II. 5.) KPM–BM együttes rendelet 56. § (1) bekezdése szerinti műszaki hibás jármű, valamint az a jármű, amelynek a hatósági jelzése hiányzik vagy engedélye lejárt, vagy a hatósági nyilvántartásban, forgalmi engedélyben szereplő műszaki vizsga érvényességi ideje lejárt, továbbá az a jármű is, amelyet ideiglenesen vagy véglegesen a forgalomból kivontak;
g) városüzemeltetés: a közterületek, közterületi létesítmények és közművek fenntartásával, üzemeltetésével, karbantartásával kapcsolatos tevékenységek összessége;
(2) E rendeletben nem szabályozott fogalmak esetében elsősorban a Kftv.-ben, a közúti közlekedésről szóló 1988. évi I. törvényben (a továbbiakban: Kkt.), valamint közterület-használatról szóló önkormányzati rendeletben meghatározott fogalmakat kell érteni.
II. Fejezet
A közterület-felügyeletről
3. A Közterület-felügyelet szervezetének létrehozása
3. § (1) Martonvásár Város Önkormányzata (a továbbiakban: Önkormányzat) a Kftv. 1. § (2) bekezdése alapján közterület-felügyeletet működtet.
(2) A közterület-felügyelő köztisztviselő; közszolgálati jogviszonyára – ha a Kftv. eltérően nem rendelkezik – a közszolgálati tisztviselőkről szóló 2011. évi CXCIX. törvény rendelkezéseit kell alkalmazni.
(3) A közterület-felügyelet a Martonvásári Polgármesteri Hivatal (a továbbiakban: Hivatal) szervezeti egységeként működik, feladatait közterület-felügyelő útján látja el.
(4) A közterület-felügyelő a Kftv. 1. § (5) bekezdése szerint hivatalos személy, aki a Kftv.-ben és e rendeletben meghatározott intézkedések megtételére jogosult.      

4. A közterület-felügyelő jogállása, feladatai
4. § (1) A közterület-felügyelő ellátja az országos jogszabályokban, valamint az e rendeletben előírt feladatokat, különös tekintettel a tiltott, szabálytalan tevékenységek megelőzésére, megakadályozására, megszakítására, megszüntetésére, illetve szankcionálására. 
(2) Feladatellátása során ellenőrzi a helyi önkormányzati rendeleti szabályok megtartását, így különösen:
a) ellenőrzi és jogsértés esetén szankcionálja:
1. a közterületek és helyi közutak jogszerű használatát,
2. a közterület-használati engedélyhez kötött közterület-használati tevékenységek szabályszerűségét,
3. a köztisztaságra, a közterületek tisztántartására és a közterületen elhagyott hulladék felszámolására vonatkozó jogszabályok végrehajtását,
4. a közterületek rendjére, felújítására, rendeltetésszerű használatára vonatkozó szabályok betartását,
5. a helyi közútkezelői hozzájáruláshoz kötött tevékenység szabályszerűségét,
6. a tűzgyújtási szabályok betartását,
7. a dohányzási tilalomra vonatkozó szabályok betartását;
8. a zajvédelem helyi szabályainak betratását;
b) közreműködik:
1. a közlekedésrendészeti,
2. a társadalmi bűnmegelőzési,
3. a közbiztonsági és a közrendi, egyes szabálysértési,
4. a katasztrófavédelmi,
5. az épített és természeti környezet védelmi,
6. az önkormányzati vagyon védelmi,
7. az állategészségügyi és ebrendészeti (az állatok védelméről és kíméletéről szóló 1998. évi XXVIII. törvény 48/A. § (3) bekezdésében foglaltak kivételével),
8. a közterület-figyelő kamerarendszer működtetése során jelentkező,
9. az önkormányzat és polgármesteri hivatal feladatellátása során felmerülő hatósági ügyekben és egyéb feladatokban történő,
10. tömegrendezvények rendjének biztosításával kapcsolatos,
11. egyéb társhatóságok feladatai ellátásához nyújtott támogatói és más szervekkel való együttműködési
feladatok ellátásában;
c) intézkedik:
1. jogszabályba ütköző cselekmények elkövetésének megelőzése, meggátlása,
2. kezdeményezi – hatáskör hiányában - az ilyen cselekmények elkövetőinek - jogszabályok keretei között való - szankcionálása,
3. üzemképtelen és a közterületen szabálytalanul elhelyezett gépjárművek közterületről történő eltávolítása,
4. a városüzemeltetési hiányosságok – így különösen, de nem kizárólagosan a megrongálódott közlekedési táblák, úthibák –megszüntetésének, helyreállításának 
5. a közterületen észlelt szennyezés, hulladéklerakás, az egészségre ártalmas állapot megszüntetésének,
6. az engedély nélkül kihelyezett reklámok eltávolításának
érdekében.
5. § (1) A Hivatalba érkező közérdekű bejelentés, javaslat, panasz ügyében a közterület-felügyelő a Kftv.-ben foglalt intézkedési jogosultságain (így különösen a felvilágosítás kérését, az igazoltatást, a helyszíni bírság kiszabását) túl szükség szerint haladéktalanul, de legkésőbb 1 munkanapon belül helyszíni szemlét tart, illetve intézkedik, intézkedést kezdeményez (különösen az állapotfelmérés, jegyzőkönyv felvétele, feljegyzés készítése).
(2) Amennyiben a bejelentés tárgya nem tartozik a közterület-felügyelő hatáskörébe, azt haladéktalanul, de legkésőbb 3 munkanapon belül megküldi a hatáskörrel rendelkező hatósághoz, szervhez.
5. A feladat végrehajtásának eszközei
6. § (1) A Közterület-felügyelő feladat-ellátáshoz szükséges eszközeit a Kftv. határozza meg.
(2) A Kftv-ben felsorolt eszközökön túl a közterület-felügyelő feladatainak ellátásához az önkormányzat járművet, digitális kép és hang felvételére rögzítésére alkalmas eszközt (jármű- és testkamera), közterületi térfigyelő rendszert és kényszerítő eszközt (pl. rendőrbotot, vegyi eszközt) biztosít.
7. § A közterület-felügyelő feladatát a jogszabálynak megfelelő egyenruhában végzi. A település jelképét karjelzésként viseli.
8. § (1) A közterület-felügyelőt fényképes szolgálati igazolvánnyal, jelvénnyel kell ellátni, mely igazolja, hogy annak jogos birtokosa a közterület-felügyelő, aki hivatalos személy és jogosult a Kftv.-ben meghatározott intézkedés megtételére.
(2) A közterület-felügyelő az igazolványt munkavégzése során köteles magánál tartani.
6. A közterület-felügyelő egyes jogai és kötelezettségei
9. § (1) A közterület-felügyelő feladatkörében eljárva- a Kftv-ben foglalt jogokon és kötelezettségeken túl - jogosult:
a) hatósági ellenőrzést végezni;
b) a jogszabályba ütköző cselekmények elkövetőit figyelmeztetni, a magatartás megszüntetésére felszólítani, helyszíni bírsággal sújtani, feljelentés vagy a hatáskörébe tartozó egyéb intézkedés céljából igazoltatni;
c) azt a személyt, aki a jogszabályba ütköző cselekményt követ el és személyazonosságát nem igazolja, személyazonosságának megállapítása érdekében a legközelebbi rendőri szervhez - ellenszegülés esetén a rendőrség közreműködésével – előállítani;
d) azt a személyt, aki jogszabály megsértésével szabálysértést követ el, tettenérés esetén az elkövetés helye szerint illetékes szabálysértési hatósághoz a szabálysértési eljárás azonnali lefolytatása érdekében - ellenszegülés esetén a rendőrség közreműködésével – előállítani;
e) azt a dolgot, amelynek elkobzását a szabálysértésről szóló jogszabály kötelezővé, illetőleg lehetővé teszi, átvételi elismervény ellenében visszatartani és a szabálysértési hatóságnak átadni.
(2) A közterület-felügyelő közterületen, közbiztonsági, illetve bűnmegelőzési célból, bárki számára nyilvánvalóan észlelhető módon kép- és hangfelvevőt helyezhet el, és felvételt készíthet. A kép- és hangfelvevő elhelyezéséről, valamint a képfelvevővel megfigyelt közterület kijelöléséről, valamint azok eseti vagy állandó jellegű használatáról a képviselő-testület dönt. A közterületi kamerarendszer részletes szabályait a közterületi térfigyelő rendszerről szóló önkormányzati rendelet tartalmazza.
10. § A közterület-felügyelő feladatkörében eljárva- a Kftv-ben foglalt jogokon és kötelezettségeken túl - köteles:
a) feladatait a felügyelet illetékességi területén ellátni;
b) a jogszabályban előírt kötelezettségek megtartását ellenőrizni, jogszabálysértés észlelése esetén a jogszabályban meghatározott eljárást megindítani vagy kezdeményezni;
c) a felvétel rögzítésével érintett, feladatkörébe tartozó eljárást megindítani, vagy az eljárásra jogosult szervnél, hatóságnál annak megindítását kezdeményezni;
d) a jogszabályban meghatározott adatkezelési határidő lejártával a rögzített felvételt törölni;
e) az intézkedése során a szükséges mértékű, legkisebb jogkorlátozással járó intézkedést alkalmazni, és az intézkedéssel érintettet – ha az az intézkedés célját nem veszélyezteti – a jogairól tájékoztatni.
7. Közigazgatási eljárása, közigazgatási bírság kiszabása
11. § (1) A közterület-felügyelő a közösségi együttélés alapvető szabályait sértő magatartás észlelése esetén azt Martonvásár Város Jegyzőjének haladéktalanul jelenti, aki a közösségi együttélés alapvető szabályairól szóló önkormányzati rendeletben foglaltak szerint jár el.
(2) A közterület-felügyelő a Kftv. 17. §-a alapján a szabálysértés elkövetőjét – a cselekmény súlyától függően – a jogszabályban meghatározott esetekben és mértékig helyszíni bírsággal sújthatja.
[bookmark: _Hlk242283856](3) Amennyiben a közterület-felügyelő olyan magatartást tapasztal, amely szabálysértésnek vagy bűncselekménynek minősül, illetve amelyre külön jogszabály közigazgatási bírság vagy egyéb jogkövetkezmény alkalmazását rendeli, az esetet jelenti a hatáskörrel rendelkező szervnek.
III. Fejezet
Záró rendelkezések
12. § Ez a rendelet 2027. január 1. napján lép hatályba.
13. § E rendelet rendelkezéseit a hatályba lépését követően indult ügyekben és megismételt eljárásokban kell alkalmazni.

